b'\n_START_ARTICLE_\nKauno \xc5\xbeyd\xc5\xb3 realin\xc4\x97 gimnazija\n_START_SECTION_\nIstorija\n_START_PARAGRAPH_\n\xc5\xbdyd\xc5\xb3 realin\xc4\x97 gimnazija (J\xc3\xbcdische Realgymnasium) buvo \xc4\xafkurta 1915 m. t\xc4\x97v\xc5\xb3 grup\xc4\x97s ir okupacin\xc4\x97je vokie\xc4\x8di\xc5\xb3 kariuomen\xc4\x97je tarnavusio vyriausiojo rabino dr. Rozenbako iniciatyva. Mokyklos tipas \xe2\x80\x93 auk\xc5\xa1tesnioji \xc5\xbeyd\xc5\xb3 mokykla. 1919 m. mokykla buvo pavadinta Kauno \xc5\xbeyd\xc5\xb3 realine gimnazija su valstybini\xc5\xb3 gimnazij\xc5\xb3 teis\xc4\x97mis. 1924 m. realin\xc4\x97 gimnazija priskirta prie auk\xc5\xa1tesni\xc5\xb3j\xc5\xb3 mokykl\xc5\xb3 tipo (gimnazija) su sustiprintu matematikos\xe2\x80\x93gamtos moksl\xc5\xb3 d\xc4\x97stymu. Gimnazijos d\xc4\x97stomoji kalba buvo hebraj\xc5\xb3 kalba, nors moksleiviai tarpusavyje bendravo da\xc5\xbeniausiai \xc5\xa1nekam\xc4\x85ja jidi\xc5\xa1 kalba._NEWLINE_1920 m. rugpj\xc5\xab\xc4\x8dio m\xc4\x97n. \xc5\xa0vietimo ministerija leido atidaryti 8 klasi\xc5\xb3 gimnazij\xc4\x85 su parengiamomis klas\xc4\x97mis, d\xc4\x97stomoji kalba \xe2\x80\x93 hebraj\xc5\xb3. Keturiose jaunesniosiose ir parengiamosiose klas\xc4\x97se mokslas einamas hebraj\xc5\xb3 kalba. Vyresn\xc4\x97se klas\xc4\x97se buvo mokoma rus\xc5\xb3 kalba. Kauno \xc5\xbeyd\xc5\xb3 realin\xc4\x97 gimnazija 1927 mokslo metais tur\xc4\x97jo 8 normines klases._NEWLINE_\xc5\xbdyd\xc5\xb3 realin\xc4\x97 gimnazija buvo mi\xc5\xa1ri, j\xc4\x85 lank\xc4\x97 berniukai ir mergait\xc4\x97s. Berniuk\xc5\xb3 klas\xc4\x97s \xc4\xafsik\xc5\xabr\xc4\x97 Volfo namuose, Ugniagesi\xc5\xb3 g. 12, mergai\xc4\x8di\xc5\xb3 klas\xc4\x97s \xc4\xafsik\xc5\xabr\xc4\x97 Natanzono namuose, Gardino g. Gimnazijos patalpos buvo be patogum\xc5\xb3, kambariai ma\xc5\xbei ir ank\xc5\xa1ti. 1928 m. spalio m\xc4\x97n. \xc5\xa0vietimo ministerijos leidimu gimnazijos direktorius i\xc5\xa1vyko \xc4\xaf Amerik\xc4\x85 ie\xc5\xa1koti pagalbos gimnazijos r\xc5\xabmams statyti. Didel\xc4\x97s paramos nebuvo sulaukta, ta\xc4\x8diau buvo \xe2\x80\x9epri\xc5\xbead\xc4\x97tos tam tikros sumos\xe2\x80\x9c._NEWLINE_I\xc5\xa1 Alytaus kil\xc4\x99s, JAV gyven\xc4\x99s \xc5\xbeyd\xc5\xb3 filantropas Eduardas \xc4\x8ceisas (Edward Azriel Chase) par\xc4\x97m\xc4\x97 nauj\xc5\xb3j\xc5\xb3 r\xc5\xabm\xc5\xb3 statyb\xc4\x85 1930 m. Projekto autorius \xe2\x80\x93 Baruch Kling. R\xc5\xabm\xc5\xb3 atidarymo i\xc5\xa1kilm\xc4\x97s \xc4\xafvyko 1931 m. rugpj\xc5\xab\xc4\x8dio 30 d., dalyvaujant \xc5\xa0vietimo ministrui Konstantinui \xc5\xa0akeniui, Kauno burmistrui Juozui Vokietai\xc4\x8diui, Lietuvos pasiuntiniui JAV Broniui Kaziui Balu\xc4\x8diui, JAV konsului Kaune ir kt., i\xc5\xa1 viso susirinkus apie 250 sve\xc4\x8di\xc5\xb3. Modernizmo stiliaus gimnazijos r\xc5\xabmai laikyti vieni gra\xc5\xbeiausi\xc5\xb3 ir moderni\xc5\xa1kiausi\xc5\xb3 ne tiktai Kaune, bet ir Lietuvoje. Mokykla kainavo apie 800 t\xc5\xabkst. lit\xc5\xb3, pastatyta Lietuvos Vyriausybei suteikus paskol\xc4\x85 ir remiant privatiems aukotojams.'